Upodobili so znane partizanske pesmi

Mladi ustvarjali na temo »Narišimo pesem o svobodi«.
V krškem združenju borcev za vrednote NOB so prepričani, da takšne ustvarjalnosti, kot so jo premogli partizanski pesniki, pisatelji in skladatelji v obdobju 2. svetovne vojne, ne pozna nobena druga evropska država. Zato so pripravili razpis za ilustracijo 27 partizanskih pesmi, na katerega so se odzvali učenci in dijaki vseh šol krške občine.

Na gradu Rajhenburg so pred dnevi odprli zanimivo razstavo ilustracij z naslovom »Narišimo pesem o svobodi«. Ta je nastala na pobudo krškega Združenju borcev za vrednote NOB. V njem namreč ugotavljajo, da je seznanjanja mladih s polpreteklo zgodovino, morijo, genocidom in razsežnostjo tega obdobja zelo slabo. Nad odzivom mladih likovnikov so bili zelo zadovoljni. Lojze Štih, predsednik Združenja borcev za vrednote NOB Krško pojasnjuje, da že vrsto let skušajo mladim približati vrednote NOB, saj ti o njih pri pouku ne zvedo veliko. Štih odločitev za letošnjo razstavo pojasnjuje z besedami: »Takšne ustvarjalnosti, kot so jo premogli pesniki, pisatelji in skladatelji v obdobju 2. svetovne vojne, ne pozna nobena druga evropska država. Zdi se mi, da je pesniško in literarno ustvarjanje med NOB nekaj edinstvenega. Naši partizani so to peli in to jim je dvigalo moralo. Ker pa naši učenci tega ne poznajo, ker učni načrt so pač taki kot so, smo bili mnenja, da bi bilo dobro na ta način približat učencem en izsek iz narodno osvobodilne borbe.«
Na razpis so se odzvali učenci iz vseh osnovnih šol krške občine in dijaki krškega Šolskega centra. Greta Hostnik, profesorica in mentorica likovne vzgoje iz Osnovne šole 14. divizije Senovo pravi, da je ta tema učencem tuja, saj jo premalo poznajo in dodaja: »Ta tema jim je zelo oddaljena. Učencem, mladostnikom in dijakom je to zdaj tuje. Treba je bilo veliko literature prebrat, malo jim prikazat ta čas, potem je pa šlo. Potem so pa vedno bolj navdušeno slikali.« 

Mladi so ustvarjali na iverne plošče s  tempera in akrilnimi barvami in tako po svoje ilustrirali 27 najbolj znanih partizanskih pesmi. Razstava ilustracij partizanskih pesmi, ki jo je postavil akademski slikar Rajko Čuber, bo v okrogli dvorani brestaniškega gradu na ogled vse do septembra. Organizatorji želijo z njo seznaniti mlade s polpreteklo zgodovino, morijo in genocidom, kar je za današnje generacije po njihovem težko dojemljivo iz vseh vidikov.

